Nota de premsa – 08/09/18

**Plata per a Maialen Chourraut (K1D) en la prova final de la Copa del Món de Canoe Eslàlom de la Seu d’Urgell**

**El Parc Olímpic ha estat testimoni del gran resultat protagonitzat el dissabte 8 de setembre per l'equip de la Real Federación Española de Piragüismo (RFEP), tant en la modalitat** **de caiac femení (K1D), amb el segon lloc de la medallista olímpica Maialen Chourraut (or en els passats Jocs Olímpics de Rio 2016), com en la disciplina de canoa masculina (C1H), amb el novè lloc de Miquel Travé.**

**Diumenge 9 es tancarà aquesta final de la Copa del Món amb les semifinals i finals de C1D i K1H, amb moltes possibilitats per a Núria Vilarrubla, palista catalana que aquesta temporada s’ha fet amb la medalla de plata en C1D a Cracòvia. A més, la temporada passada va fer un bon paper i va aconseguir la quarta posició en el rànquing de la Copa del Món.**

Dissabte 8 de setembre, el Parc Olímpic de la Seu d'Urgell ha acollit el segon dia de la darrera cita del circuit de la Copa del Món de Canoe Eslàlom, després de visitar **Liptovsky Mikulas** (Eslovàquia), del 22 al 24 de juny; **Cracòvia** (Polònia), del 29 de juny a l’1 de juliol; **Augsburg** (Alemanya), del 6 al 8 de juliol i **Tacen** (Eslovènia), del 31 d’agost al 2 de setembre.

Durant la jornada de dissabte, s'han disputat les semifinals i finals de les modalitats de **canoa d’homes (C1H), caiac de dones (K1D) i canoa doble mixta (C2Mx)**. En aquest sentit, la capital de l'Alt Urgell ha estat testimoni no només dels guanyadors de la cinquena Copa del Món d'aquesta temporada, sinó que també ha donat a conèixer els vencedors de tot el circuit en aquestes tres disciplines.

La jornada ha començat amb les semifinals d'ambdues modalitats, en què han participat els 30 millors de C1H i K1D. De tots aquests competidors, només 10 han passat a les finals de cadascuna de les disciplines, les quals també s'han disputat al migdia. Tot seguit, el canal del Parc del Segre ha acollit les semifinals i finals de C2Mx.

**Plata per a Chourraut (K1D)**

De les dues participants espanyoles en K1D que divendres 7 van passar a la semifinal, només **Maialen Chourraut** (105,72 segons), de 35 anys i de l’Atlético San Sebastián (ATSS), ha superat el tall de les 10 palistes que s’han classificat per a la final. Chourraut ha fet una actuació impecable, col·locant-se segona.

A la final, Chourraut ha fet un gran paper. Segons el director tècnic de la disciplina de la Real Federación Española de Piragüismo (RFEP), Guille Diez-Canedo, “ha demostrat una vegada més que sobretot rendeix quan hi ha més pressió i que és una de les millors del món, especialment en aquest canal”.

Amb una gran baixada (104,45 segons) ha aconseguit posicionar-se en segon lloc. El resultat d'avui la situa 13a del rànquing de Copa del Món, amb 151 punts. Chourraut assegura sentir-se molt satisfeta amb el podi d'avui: "Per fi. M’ha costat molt. Ha estat un estiu de Copa del Món molt difícil, però aquí he tingut l’oportunitat de tornar enrere, de treballar una navegació que feia anys enrere. I què millor que fer-ho a la Seu? A més, l’última competició abans del Mundial i el lloc on l’any vinent acollirà el Mundial. Aquest resultat em dóna confiança per veure que, sense fer res especial, puc ser ràpida”. Amb tot, ha assegurat que “aquest bon resultat em dóna esperança i il·lusió perquè el treball que estem fent és el correcte”.

Finalment, Chourraut ha expressat la seva gratitud vers el públic. “Si l’ambient del Mundial del 2019 és com el d’avui, serà emocionant. Avui ha estat molt, molt especial. No tinc paraules per descriure com d’acompanyada m'he sentit, l’empenta que m’ha transmès el públic. Per a mi ha estat preciós, sobretot quan veia que m'estava costant, que no arribava bé, que m'estava esforçant al màxim possible per aconseguir la millor Copa del Món. Per això, aquest podi és per a ells”.

Chourraut compta amb un gran palmarès de victòries a la Seu d'Urgell: el 2009 va aconseguir la plata en el Campionat del Món; el 2010 i el 2014 es va fer amb l'or a la Copa del Món, l'estiu de 2015, va acabar segona a la Copa del Món, l'any 2016 va tornar a fer-se amb l'or a la Copa del Món i al 2017 va aconseguir el bronze.

**Irati Goikoetxea**, de 32 anys i de l‘ATSS, no ha tingut sort i ha finalitzat 29a (160,63 segons), resultat que s’ha traduït en una 35a posició en el rànquing de Copa del Món amb 50 punts.

La primera plaça de la Copa del Món de la Seu d'Urgell ha estat per a l'alemanya **Ricarda Funk** (102,68 segons), de 26 anys, i el bronze per a la britànica **Mallory Franklin** (105,34 segons), de 24 anys.

L’australiana **Jessica Fox** (24 anys), ha estat la vencedora de tot el circuit de Copa del Món amb 303 punts, seguida de **Ricarda Funk**, amb 302 punts i l’austríaca **Corina Kuhnle** (31 anys) amb 285 punts.

**Top 10 per a Miquel Travé (C1H)**

El dia ha començat amb les semifinals de canoa d'homes (C1H), que ha comptat amb la representació de tres palistes de la RFEP.

La jove promesa **Miquel Travé**, de 18 anys i de la Seu d’Urgell, ha aconseguit passar el tall dels 10 millors amb una novena posició (104,45 segons), el que l’ha permès col·locar-se a les finals, on també ha obtingut la 9a plaça amb 106,96 segons. Amb aquest resultat es posiciona 23è en el rànquing de Copa del Món amb 103 punts. Membre del Cadí CK, aquesta temporada ha acumulat èxit rere èxit: es va fer amb l’or en les modalitats de caiac (K1H) i canoa (C1H) en el Campionat d’Europa Júnior i amb l’or en el Mundial Júnior de canoa (C1H).

Al final de la competició, Travé s’ha mostrat emocionat amb el resultat obtingut en aquesta final de Copa del Món, especialment perquè s’ha celebrat a casa. “És emocionat. Sents tot el soroll de la gent de la Seu que t’anima a banda i banda del canal... És com endinsar-te en un món diferent i poder experimentar-ho per primera vegada aquest any és tot un orgull”. Al que ha afegit: “Aquest ambient no el canviaria per cap altra experiència”.

Reflexionant sobre la baixada de la final, ha comentat que no ha sentit pressió en cap moment: “Era una baixada per gaudir i m’ho he passat súper bé. És un record que em quedarà sempre. He fet el que ja havíem parlat amb el meu entrenador i he jugat totes les meves cartes. Evidentment, mai es baixa perfecte, però jo estic molt satisfet”. Amb la mirada posada en el Mundial, que es disputarà a finals de setembre a Rio, ha afirmat que té moltes ganes d’afrontar-lo “amb una bona visió, ja venint d’aquesta final. El meu objectiu ara mateix és entrar a semifinals i, a partir d’aquí, gaudir i que surti el que vulgui. I, sobretot, anar a buscar la meva millor versió”.

En un any, la Seu serà l’escenari del Mundial del 2019, cita esportiva on es donaran a conèixer els palistes que es classificaran per als Jocs Olímpics de Tokio 2020. “Seguirem esforçant-nos per anar pel bon camí. Evidentment queda lluny i a la vegada a prop, sempre remant i entrenant aquí. Seria una gran satisfacció poder guanyar una plaça a casa per als JJOO, així que cal lluitar-ho i continuar treballant per aconseguir el millor”.

Diez-Canedo, per la seva banda, ha fet una molt bona valoració del paper de Travé en aquesta final del circuit: “Ha estat la seva primera final en una Copa del Món absoluta i, tot i que ha quedat novè, és increïble l’experiència d’avui. Avui és molt millor que ahir, només per haver viscut aquesta competició, haver-la afrontat com ho ha fet: amb les millors armes que tenia. A més, és molt positiu a llarg termini, per aprendre per a l’any vinent i per al Mundial del mes” vinent a Rio.

Els altres dos components de l’equip espanyol, el català **Dani Marzo** (110,25 segons), de 28 anys i del club Capitán Nemo, i el basc **Ander Elosegi** (152,25 segons), de 30 anys i del club Santiagotarrak, s’han quedat fora de la final, en quedar 27è i 29è respectivament. Després d'aquest resultat, Marzo es troba 40è amb 28 punts i Elosegi 55è amb 14 punts en el rànquing de Copa del Món.

Finalment, l'or se l'ha endut l'eslovè **Luka Bozic** (27 anys), que ha finalitzat la prova amb 99,84 segons, seguit de l’alemany **Franz Anton** (100,05 segons) i del francès **Denis Gargaud Chanut** (101,69 segons).

L’eslovac **Alexander Slafkovsky** (35 anys), amb 296 punts ha estat el vencedor del rànquing de Copa del Món, **Luka Bozic** ha quedat segon amb 282 punts i l’alemany **Sideris Tasiadis** (28 anys), tercer amb 268 punts.

**Canoa doble mixta (C2Mx)**

El dia ha finalitzat amb les semifinals i finals de la nova modalitat de canoa doble mixta (C2Mx), que ha comptat amb les canoes formades pels espanyols **Núria Vilarrubla i Samuel Hernanz**, parella de palistes que ha finalitzat en 4a posició (127,73 segons), i **Miren Lazkano i David Llorente**, que han acabat sisens (193,99 segons).

Al podi han pujat en primera posició els txecs **Tereza Fiserova i Jakub Jane** (122,05 segons), en segon lloc els francesos **Yves Prigent i Margaux Henry** (124,68 segons), i tercers han estat els també txecs **Veronika Vojtova i Jan Masek** (126,06 segons).

Pel que fa al rànquing de Copa del Món, els txecs Tereza Fiserova i Jakub Jane han quedat en primera posició amb 335 punts, seguits de la parella de francesos Yves Prigent i Margaux Henry amb 293 punts i els txecs Veronika Vojtova i Jan Masek amb 100 punts. L’equip de Vilarrubla i Hernanz ha quedat en 7è lloc amb 143 punts i la parella integrada per Lazkano i Llorente en 12a posició amb 78 punts.

**Tercera jornada de diumenge: semifinals i finals de C1D i K1H**

El diumenge 9 de setembre serà la tercera i definitiva jornada de la final de la Copa del Món de Canoe Eslàlom al canal olímpic del Parc del Segre a la Seu d'Urgell. Serà el torn de les semifinals i finals de les proves de canoa femenina (C1D) i caiac masculí (K1H).

En ambdues proves hi haurà representació dels palistes de la RFEP. S'espera una gran actuació de l’equip espanyol, que va fer un gran paper en les classificatòries de divendres 7 de setembre.

**Núria Vilarrubla**, del Cadí CK, va aconseguir el cinquè millor temps i **Klara Olazabal**, del club Santiagotarrak, una desena posició. Per la seva banda, **Miren Lazkano**, de l’ATSS, també es va col·locar a la final en la segona mànega, en finalitzar en sisena posició.

Pel que fa a la disciplina de caiac homes, la categoria amb major nombre de palistes inscrits, els tres representants de l’equip espanyol es van classificar per a les semifinals de diumenge.

Els palistes **Samuel Hernanz,** de l’ATSS, i **David Llorente**, del Rio Eresma, van fer-se amb un novè i desè lloc, respectivament, en la primera mànega. **Joan Crespo**, del club Santiagotarrak, es va posicionar 7è en la segona mànega.

**Informació general**

La Seu d'Urgell (Alt Urgell - Lleida), capital dels Pirineus, està ubicada a 10 quilòmetres d’Andorra i a 180 quilòmetres de Barcelona. Té 12.500 habitants i es troba a una altitud de 700 m sobre el nivell del mar. La ciutat és un important centre de serveis i geogràficament està en la confluència dels rius Segre i Valira, tret que la converteix en un centre reconegut a nivell mundial per practicar esports d'aigües braves.

Hotels, restaurants, reserves:

Telf +34 973 351 511

[reserves@turismeseu.com](mailto:reserves@turismeseu.com)

<http://www.turismeseu.com>

**Contacte esdeveniment**

2018 Canoa Eslàlom ICF Copa del Món

La Seu d'Urgell - Espanya

[canoeslalomseu@parcolimpic.cat](mailto:canoeslalomseu@parcolimpic.cat)

<http://canoeslalomseu.parcolimpic.cat>

<http://www.rfep.es>

#canoelaseu

Parc Olímpic del Segre

Parc del Segre

25700 La Seu d'Urgell

Tel: +34 973 36 00 92

Fax: +34 973 36 01 92

[parcolimpic@parcolimpic.cat](mailto:parcolimpic@parcolimpic.cat)

<http://www.parcolimpic.cat>

**Més informació al web oficial de la competició**

<http://canoeslalomseu.parcolimpic.cat>

**Acreditacions per a premsa**: [media@canoeicf.com](mailto:media@canoeicf.com)

**Servei de premsa**

Xènia Fortea M. 607 754 170 | [xfortea@xcommunication.es](mailto:xfortea@xcommunication.es)

Toti Rosselló M. 670 763 555 | [toti@xcommunication.es](mailto:toti@xcommunication.es)